钦定古今图书集成/明伦汇编/官常典/第534卷 > 韩政
## 钦定古今图书集成/明伦汇编/官常典/第534卷 > 韩政

按《明外史》本传：“政，睢人，尝为义兵元帅，率众归太祖，
授江淮行省平章政事。李济据濠州，名为张士诚守，
实观望。太祖使右相国李善长以书招之，不报。太祖
叹曰：‘濠，吾家也。济如此，我有国无家可乎’？乃命政率
指挥顾时，以云梯炮石四面攻濠。济度不能支，始出
降。政归济于应天。太祖大悦，以时守濠州，命政移攻”
安丰，扼其四门不下。潜穴城东龙尾坝，入其城二十
馀丈。城坏，遂破之。元将忻都、竹贞、左君弼皆走，追奔
四十馀里，获都。俄而贞引兵来援，与战城南门，再破
走之，淮东西悉平。已，从大军平姑苏。又从北伐，分兵
扼黄河，以断山东援军。遂取益都、济宁、济南，皆与有
功。克东平，功尤多。改山东行省平章政事，以师会大
将军于临清，檄政守东昌。既下大都，命政分兵守广
平。政遂谕降白土诸寨，并下蚁尖寨。蚁尖者，在林虑
西北二十里，为元右丞吴庸、王居义、小锁儿所据。大
将军之北伐也，遣将士收服诸山寨，降者相继，蚁尖
独恃险不下。至是兵逼之，庸诱杀居义及小锁儿以
降，得士卒万馀人。寻调征陕西，还兵守御河北。洪武
三年封东平侯，予世券，移镇山东。未几，复移河北，招
抚流民，复业甚众。从左副将军李文忠出塞，由东路
逾居庸关，𢭏应昌，遂取和林。文忠深入，令政守辎重。
还命巡河南、陕西。再从信国公汤和练兵于临清。卒。
追封郓国公。子勋袭。